ওপেন সোর্স কি শুধুই মেধার অপচয়? -এই প্রশ্নটি খুবই হাস্যকর। তবুও এ প্রশ্নটি উত্থাপনের কারন হলো, অনেক মুনাফাখোর সফটওয়্যার ব্যবসায়ী দাবি করেন, ওপেন সোর্স প্রজেক্টের সাথে কাজ করা মানে হলো শুধু মেধার অপচয় আর এর মাধ্যমে একজন সফটওয়্যার নির্মাতা নিঃস্ব হয়ে যেতে পারেন। সাম্প্রতিক কালে সারাবিশ্ব জুড়ে ওপেন সোর্স আন্দোলন জোরদার হবার পর তারা এই দাবিগুলো আরোও জোর গলায় করছেন যা সাধারন মানুষকে বিভ্রান্ত করছে এবং ওপেন সোর্স সম্পর্কে ভুল ধারনা সৃষ্টি করছে। এমন কথা যারা বলেন তাদের ওপেন সোর্স নিয়ে খুব সম্ভবত ভালো ধারনা নেই। সবকিছু না জেনে শুনে শুধু নিজেদের ব্যবসায়িক স্বার্থের কথা বিবেচনা করেই তারা এমন কথা বলে থাকেন। আসুন এবার দেখা যাক, এই হাস্যকর প্রশ্নের উত্তর কি হতে পারে। ধরুন, আপনি হয়তো একটি ওপেন সফটওয়্যার তৈরি করে বিনামূল্যে বিতরন করলেন। তাহলে স্বাভাবিকভাবেই আপনার মনে প্রশ্ন জাগতে পারে আপনার এতে লাভ কি হচ্ছে। এক্ষেত্রে লাভের দিকটি আপনাকে একটু অন্যভাবে চিন্তা করতে হবে। ওপেন সোর্স কাজ সাধারনত প্রোগ্রামাররা তাদের পেশাগত কাজের অবসরে করে থাকেন। এতে তাদের কাজের দক্ষতা বৃদ্ধির পাশাপাশি সুনাম বৃদ্ধি পায়। এই সুনাম তাকে অন্য কোন বড় কাজ পেতে সাহায্য করে। তাছাড়া অনেক বানিজ্যিক প্রতিষ্ঠান এই ওপেন সোর্স সফটওয়্যারটি ব্যবহার করে জন্য আরোও কিছু বাড়তি সুবিধা পেতে চায়। সেক্ষেত্রে তারা সেই সফটওয়্যারটির নির্মাতার কাছ থেকে ইচ্ছেমতোন কাস্টোমাইজেশন করে নিতে পারে, যার মাধ্যমে নির্মাতা অর্থ উপার্জন করতে পারেন। সফটওয়্যারটি জনপ্রিয় হলে বিজ্ঞাপনের মাধ্যমেও ওপেন সোর্স নির্মাতা আয় করতে পারেন। এই সুযোগটি ছাড়াও সফটওয়্যারের প্রধান নির্মাতা হিসেবে কৃতিত্বটুকু তারই থাকবে। সেদিক থেকে বলা যায়, ওপেন সোর্স তৈরি করলে যে কেউ একেবারে নিঃস্ব হয়ে যাবেন এমন ধারনা সম্পূর্ণ ভুল। তাছাড়া সোর্স কোড উন্মুক্ত থাকায় যে কেউ সফটওয়্যারটির উন্নতি করতে পারেন এবং প্রয়োজনীয় ত্রুটি (বাগ) খুঁজে বের করতে পারবেন যা পরবর্তীতে সফটওয়্যারটির উন্নয়নে প্রোগ্রামারকে সহায়তা করবে। তাই একটা কথা নিঃসন্দেহে বলা যায়, ওপেন সোর্সে ব্যবহারকারী এবং নির্মাতা উভয়েই লাভবান হবে।